**Školský poriadok základnej školy**

|  |  |
| --- | --- |
| ***Dokument:*** | Školský poriadok |
| ***Počet listov:*** | 24 |
| ***V pedagogickej rade prerokovaný:*** | 28.8.2013 |
| ***Platnosť od:*** | 2.9.2013 |
| ***Platnosť ukončenia:*** | 31.08.2014 |
| ***Vydáva:*** | Mgr. Adriana Naďová, riad. ZŠsMŠ |
|  |  |

**2.septembra 2013 Mgr. Adriana Naďová**

riad. školy

Školský poriadok ZŠ s MŠ v Hrani, je súhrn pravidiel, ktorými sa zabezpečuje riadny chod školy. Je vydaný v súlade s § 153 zákona NR SR č. 245/2008 Z.z. o výchove a vzdelávaní /školský zákon/ a § 20, 21, 22 vyhlášky MŠ SR 320/2008 Z.z. o základnej škole. Podľa jeho pravidiel sa riadi každý žiak a zamestnanec školy. Jeho dodržanie vyžadujú všetci pedagogickí zamestnanci školy a priebežne kontrolujú jeho plnenie.

Dodržiavanie školského poriadku utvára dobré predpoklady pre chod školy a jej bezpečnosť. Preto sú všetci zamestnanci a žiaci školy povinní tento školský poriadok dodržiavať.

Riaditeľstvo školy dňom 2. septembra 2013 vydáva tento školský poriadok:

**I.**

Vyučovanie je organizované podľa rozvrhu hodín, ktorý je schválený riaditeľom školy. Rozvrh je v každej triede a na internetovej stránke.

Začiatok vyučovania je o 8,00 hodine. Vyučovacia jednotka trvá 45 minút, začína a končí sa zvonením. Prestávky medzi vyučovacími hodinami sú 10 minútové. Veľká prestávka trvá 20 minút.

***Časové rozvrhnutie dňa:***

* ***príchod do školy***7.30 - 7.55
* 1. vyučovacia hodina 8.00 - 8.45 prestávka 10 minút
* 2. vyučovacia hodina 8.55 - 9.40 prestávka 20 minút
* 3. vyučovacia hodina 10.00 - 10.45 prestávka 10 minút
* 4. vyučovacia hodina 10.55 - 11.40 prestávka 10 minút
* 5. vyučovacia hodina 11.50 - 12.35 prestávka 10 minút
* 6. vyučovacia hodina 12.45 - 13.30 prestávka 30 minút
* 7. vyučovacia hodina 14.00 - 14.40

Školský klub detí a školská jedáleň vychádzajú z režimu školy a pre svoju špecifickú činnosť a prevádzku majú vypracovaný vlastný poriadok.

**Práva a povinnosti žiakov**

**Čl. 1**

**Dochádzka žiakov do školy**

1. Žiak sa v škole správa slušne, v duchu porozumenia, znášanlivosti a priateľstva, dbá na pokyny pedagogických zamestnancov. V priestoroch školy a verejnosti zdraví všetkých zamestnancov školy. V školskej budove a v areáli zdraví aj všetkých dospelých návštevníkov školy. K dospelým osobám sa správa s úctou, dáva im prednosť pred vstupom do miestnosti. Slušný žiak nepoužíva vulgárne a hrubé výrazy.
2. Podľa svojich schopností sa svedomito pripravuje na vyučovanie a dodržiava školský poriadok.
3. Žiak sa správa slušne aj mimo vyučovania, a to aj počas voľných dní a prázdnin, aby neporušoval zásady spolunažívania a spoločenské normy správania a robil časť škole aj sebe.
4. Žiak je povinný dochádzať na vyučovanie a ostatné podujatia školy pravidelne a včas podľa rozvrhu hodín, alebo pokynov vyučujúcich pri ostatných podujatiach školy. Povinne sa zúčastňuje na činnostiach, ktoré organizuje škola v čase riadneho vyučovania, napr. na výchovných koncertoch, divadelných predstaveniach, exkurziách školy atď.. Je povinný zúčastňovať sa Cvičení v prírode, Didaktických hier v prírode a Účelových cvičení, ktoré sú súčasťou plánov školy.
5. Žiak má možnosť prihlásiť sa do ŠKD, na záujmové útvary, ktoré zriadi škola. Pre zaradených žiakov je dochádzka do ŠKD a záujmové útvary povinná.
6. Žiak prichádza do školy vhodne, čisto a bez výstredností oblečený a upravený. Za výstrednosť sa považuje najmä nosenie účesov, odevov a symbolov, s ktorými sa prihlasuje k niektorej extrémistickej skupine. Na hodiny telesnej výchovy si nosí podľa pokynov učiteľa čistý cvičebný úbor, ktorý mu umožňuje bezpečné cvičenie. Na hodinách výtvarnej výchovy a pracovného vyučovania žiak používa podľa pokynov učiteľa vhodný odev.
7. Žiak je povinný nosiť do školy učebnice a školské potreby podľa rozvrhu hodín a pokynov učiteľa.
8. Do školy nenosí predmety, ktoré nebude na vyučovaní potrebovať /mobilné telefóny, walkmany, MP3, MP4 prehrávače a pod./. Klenoty, väčšie sumy peňazí a ďalšie cennosti nosí na vlastnú zodpovednosť.
9. **Pri vstupe do areálu školy je žiak povinný vypnúť mobilný telefón.**
10. **Počas vyučovania žiak nesmie používať mobilný telefón.** Použiť ho môže iba v odôvodnených prípadoch so súhlasom vyučujúceho, triedneho učiteľa alebo riaditeľa školy /napr. dlhodobé a pretrvávajúce zdravotné problémy dokladované lekárskym potvrdením/.
11. **V prípade porušenia zákazu bude žiakovi mobilný telefón alebo iné audiovizuálne médium odobraté a odovzdané iba zákonnému zástupcovi žiaka. Následne bude žiakovi udelené výchovné opatrenie podľa vyhlášky MŠ SR o základnej škole, metodických pokynov na hodnotenie a klasifikáciu a školského poriadku.**
12. Pri odcudzení alebo strate predmetov, ktoré žiak nepotrebuje na vyučovaní, škola nezodpovedá za vzniknutú škodu.
13. Žiak má prísne zakázané nosiť do školy zbrane, nože, cigarety, zápalky, zapaľovače, drogy, alkohol, omamné látky alebo veci, ktoré ohrozujú vlastnú bezpečnosť a zdravie, ako aj bezpečnosť a zdravie spolužiakov a pedagogických zamestnancov.
14. Žiak dbá v škole o svoju osobnú hygienu a nosí si do školy nevyhnutné hygienické potreby, ako sú zdravotne vyhovujúce prezuvky, mydlo a uterák.
15. Žiaci sú povinní dodržiavať povinnú školskú dochádzku, každú neprítomnosť na vyučovaní musia neodkladne rodičia alebo zákonní zástupcovia nahlásiť triednemu učiteľovi písomne alebo telefonicky na t.č. 056 6790013. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie hromadných dopravných prostriedkov, mimoriadne udalosti v rodine. Po ukončení neprítomnosti treba ihneď pri nástupe do školy priniesť písomné ospravedlnenie od rodičov. Žiadame rodičov, aby dodržali úradnú formu pre ospravedlnenie vo formáte A5. Ak neprítomnosť žiaka z dôvodu ochorenia trvá dlhšie ako tri po sebe nasledujúce vyučovacie dni, predloží žiak alebo zákonný zástupca potvrdenie od lekára. /§ 144 školského zákona č.245/2008 Z.z./. Pri podozrení, že opakovaná neprítomnosť žiaka na vyučovaní je neopodstatnená, môže škola žiadať potvrdenie od lekára aj za jednodňové absencie. **Dodatočné lekárske ospravedlnenia škola neakceptuje.**
16. Žiak môže vyučovanie a podujatia školy vymeškať len pre chorobu, prípadne lekárom nariadenom zákaze jeho dochádzky do školy, z vážnych rodinných dôvodov, pri mimoriadnom nepriaznivom počasí, nepredvídaných dopravných pomeroch, pri jeho neúčasti na organizovanej športovej akcii, na súťažiach alebo iných závažných udalostiach, ktoré znemožňujú jeho účasť na základe posúdenia riaditeľa školy.
17. Uvoľnenie z vyučovania pre vopred známu príčinu vyžiada zákonný zástupca žiaka písomnou formou z jednej vyučovacej hodiny od príslušného vyučujúceho, na niekoľko hodín od triedneho učiteľa. Ak na 2 a viac dní, požiada prostredníctvom triedneho učiteľa riaditeľa školy.
18. Ak žiak chýba na vyučovaní z vopred známych dôvodov, sú rodičia povinní oznámiť to včas triednemu učiteľovi, najneskôr do 24 hodín. **Ak ostal doma pre vopred známu príčinu bez oznámenia, triedny učiteľ nemusí vymeškané hodiny ospravedlniť.**
19. Ak bol žiak neospravedlnene neprítomný spolu za školský polrok menej ako 10 vyučovacích hodín, udelí žiakovi triedny učiteľ napomenutie alebo pokarhanie triedneho učiteľa.
20. Ak bol žiak neospravedlnene neprítomný za školský rok menej ako 15 vyučovacích hodín udelí žiakovi riaditeľ školy pokarhanie riaditeľa školy.
21. Za opakovanú neospravedlnenú neúčasť žiaka na viac ako 3 vyučovacích dňoch za školský polrok zníži sa žiakovi známka zo správania na stupeň 2. V prípade nad 21 vymeškaných a neospravedlnených vyučovacích hodín zníži sa známka zo správania na stupeň 3.
22. Neospravedlnenú neprítomnosť žiaka na vyučovaní trvajúcu viac ako 15 hodín v mesiaci, prípadne podozrenie zo zanedbávania školskej dochádzky škola hlási obci, kde má zákonný zástupca dieťaťa trvalý pobyt, príslušnému sociálnemu odboru v mieste bydliska žiaka, pretože sa to podľa zákona č. 600/2003 Z.z. o prídavku na dieťa považuje za zanedbávanie povinnej školskej dochádzky.

**Pri navrhovaní výchovných opatrení alebo návrhu na zníženú známku zo správania má triedny učiteľ na zreteli, či je zodpovedný za neospravedlnené hodiny žiak, alebo či neospravedlnená dochádzka žiaka do školy nie je spôsobená zanedbávaním povinnej školskej dochádzky zo strany jeho zákonného zástupcu.**

1. Triedni učitelia pravidelne kontrolujú zápisy v klasifikačnom hárku a pri hodnotení vyvodia opatrenia:

* 5 x porušenie školského poriadku najmä v správaní – napomenutie triednym učiteľom,
* ďalšie porušenie školského poriadku – pokarhanie triedneho učiteľa,
* následné opakované porušovanie školského poriadku najmä v správaní – pokarhanie riaditeľom školy,
* podľa závažností previnení sa pristúpi k zníženiu známky zo správania,
* pri opakovaných zápisoch z predmetov (nepripravenosť, zabúdanie úloh, školských pomôcok...) sa pristupuje k zápisu za porušenie správania a následne sa rieši:

- pohovormi s rodičmi

- výchovnými opatreniami.

**Čl. 2**

**Povinnosti žiaka pri príchode do školy**

1. Žiaci prichádzajú do školy tak, aby 15 minút pred začiatkom vyučovania boli vo svojej triede, najneskôr do 7.45. Budova školy sa otvára najskôr o 7.30 hod.
2. Žiaci vstupujú do budovy školy o 7.30 hod. , pri nepriaznivom počasí (dážď, sneženie, silný vietor, chlad) môžu so súhlasom zamestnanca vykonávajúceho dozor vojsť do budovy aj pred uvedeným časom.
3. Do školskej budovy vchádzajú žiaci hlavným vchodom.
4. Žiak si pred vstupom do budovy školy dôkladne očistí obuv a odoberie sa ku svojej triede, kde sa prezuje do hygienicky vhodných prezuviek, uloží si svoje veci. Šatstvo i obuv má označené, aby nedošlo k zámene, ukladá si ich podľa pokynov.
5. Pred triedou sa zbytočne nezdržiava a čo najskôr zaujme svoje miesto v triede. Pripraví si všetky potrebné pomôcky na prvú vyučovaciu hodinu. Počas vyučovania je povinný udržiavať poriadok na lavici a vo svojom okolí.
6. Neskorý príchod na vyučovanie musí žiak ospravedlniť u vyučujúceho v triede.
7. Z bezpečnostných dôvodov **je zakázané v areáli školy používať skateboardy, korčule, jazdiť na bicykloch a akýchkoľvek dopravných prostriedkoch. Žiaci, ktorí prídu na bicykloch sú povinní z neho pri hlavnej bráne zísť, dotlačiť ho na miesto zaparkovania, uzamknúť ho. Škola nenesie zodpovednosť za odcudzenie alebo poškodenie bicyklov.**
8. Žiaci čakajú na záujmové činnosti svojho vyučujúceho v ŠKD po dohode s vychovávateľkou ŠKD.

**Čl. 3**

**Správanie sa žiakov na vyučovacích hodinách**

1. Žiak dochádza na vyučovanie a všetky školské podujatia dochvíľne, riadne pripravený, so všetkými učebnicami a školskými potrebami, ktoré podľa rozvrhu potrebuje na vyučovanie. Veci potrebné na hodinu si žiak pripraví cez prestávku. Ostatné veci má v školskej taške, ktorá je zavesená alebo uložená vedľa lavice z vnútornej strany.
2. Na každej vyučovacej hodine má žiak so sebou žiacku knižku.
3. V prípade, ak si žiak opakovane bez závažnejšieho dôvodu nenosí pomôcky na vyučovanie, môže triedny učiteľ udeliť napomenutie alebo navrhnúť niektoré z výchovných opatrení alebo znížiť známku zo správania.
4. Po zvonení na vyučovaciu hodinu žiak sedí na mieste podľa zasadacieho poriadku a v tichosti čaká na príchod vyučujúceho. Po vstupe učiteľa do triedy ako aj pri jeho odchode z triedy po ukončení hodiny ho zdraví postavením sa. Tento spôsob pozdravu nepoužívajú na hodinách výtvarnej výchovy, telesnej výchovy, geometrie a rysovania a pri písaní diktátov a kontrolných prác.
5. Žiak má v triede triednym učiteľom presne určené miesto, ktoré nesmie v priebehu vyučovania svojvoľne meniť. V odborných učebniach určuje žiakovi miesto príslušný vyučujúci.
6. Na vyučovaní sedí žiak slušne, pozorne sleduje výklad učiteľa, odpovede spolužiakov, svedomito a aktívne sa zapája do vyučovania. Svojou činnosťou neruší vyučovanie. Ak chce prehovoriť, musí sa prihlásiť, odpovedá až na vyzvanie učiteľom.
7. Počas vyučovania žiak pracuje svedomito. neotáča sa za spolužiakmi, nehojdá sa na stoličke. **Za hrubý priestupok sa považuje falšovanie podpisu, prepisovanie známok v žiackej knižke.**
8. Ak sa žiak na vyučovanie nepripraví, alebo nemá domácu úlohu , ospravedlní sa vyučujúcemu na začiatku vyučovacej hodiny a uvedie dôvod svojej neprítomnosti. Domáce úlohy žiaci vypracúvajú doma, neodpisujú ich v škole. Počas hodiny nemusí vyučujúci prijať ospravedlnenie.
9. Triedu, učebňu alebo ihrisko môže opustiť len, ak je písomne ospravedlnený od svojho zákonného zástupcu a so súhlasom učiteľa. Žiak opustí školskú budovu len z vážnych dôvodov (návšteva lekára) so súhlasom triedneho učiteľa a rodiča. V prípade neprítomnosti triedneho učiteľa rozhodne o uvoľnení riaditeľ školy.
10. Žiak šetrí a udržuje svoje pracovné miesto a jeho okolie, triedu a všetky školské priestory v čistote a v poriadku.
11. Manipulovať s oknami, žalúziami, svetelnými vypínačmi a didaktickou technikou umiestnenou v učebniach môžu žiaci len so súhlasom učiteľa. Je zakázané vykláňať sa z okien, vyhadzovať papiere a vykrikovať po okoloidúcich.
12. Na hodinách telesnej výchovy cvičia žiaci v úbore dohodnutom s vyučujúcim.
13. Na hodinách telesnej výchovy, pracovnom vyučovaní žiak svedomito dodržiava bezpečnostné pokyny vyučujúceho.
14. Ak žiak nemôže zo zdravotných dôvodov cvičiť jeden deň, prinesie písomne ospravedlnenie od rodičov. Pokiaľ nemôže cvičiť dlhšie ako týždeň, musí vyučujúcemu predložiť potvrdenie od lekára. Necvičiacich žiakov môže vyučujúci využiť podľa dôvodu, pre ktorý necvičia, na niektoré pomocné úkony.
15. Žiak do školy nenosí predmety, ktoré na vyučovaní nepotrebuje. Ak vyučujúci takýto predmet zistí, žiakovi ho odoberie a vráti rodičom. Klenoty a väčšie sumy peňazí nosí žiak do školy na vlastnú zodpovednosť.
16. **Žiak sa k zamestnancom školy správa zdvorilo, pri stretnutí ich slušne pozdraví a aj v styku so spolužiakmi je povinný dodržiavať pravidlá slušného správania. Nesmie ich slovne napádať, urážať, biť, zosmiešňovať a používať vulgárne výrazy. Ak bude v takýchto prípadoch zistené šikanovanie, bude vedenie školy v spolupráci s pedagógmi postupovať podľa Metodického usmernenia č.7/2006-R** k prevencii a riešeniu šikanovania žiakov na školách a školských zariadeniach.
17. Ak žiak zistí stratu vecí, ktorá podlieha poisteniu, oznámi to vyučujúcemu, na ktorého hodine stratu zistil. Ten sprostredkuje spísanie zápisu o strate s riaditeľom školy, ktorý vykoná opatrenia.
18. Na hodine telesnej výchovy a pracovného vyučovania si žiaci zložia z rúk hodinky a iné šperky.
19. Na školských vychádzkach, exkurziách, výletoch atď. dodržiavajú pokyny vedúceho učiteľa a ostatných pedagogických zamestnancov.

**Čl.4**

**Správanie sa žiakov počas prestávok**

1. Prestávky žiaci využívajú na oddych a na prípravu pomôcok na ďalšiu vyučovaciu hodinu, upratanie lavice, svojho miesta, použitie WC, vykonanie osobnej hygieny, prípadne zopakovanie si učiva. Na WC sa zbytočne nezdržiavajú.
2. Cez malé prestávky sa žiaci zdržiavajú na chodbe. Počas &veľkej prestávky sa žiaci presunú na chodbu alebo na školský dvor , kde budú môcť vykonávať aj športovú činnosť so súhlasom službukonajúceho učiteľa. V mokrom počasí nebehajú po tráve, nehádžu sa do kríkov, zdržiavajú sa na vyasfaltovanej ploche.
3. Päť minút pred ukončením veľkej prestávky na pokyn dozor konajúceho učiteľa vchádzajú do budovy /triedy/ a pripravujú sa na vyučovaciu hodinu.
4. Papiere a odpadky odhadzujú do košov. Odpad triedia. **Nie je prípustné odhadzovať odpadky, papiere voľne po školskom dvore.**
5. Spory so spolužiakmi riešia bez použitia fyzickej sily a dohodnú sa s nimi priateľsky **„Hovorme spolu, nebime sa.“**
6. Netolerujú šikanovanie, neprizerajú sa tomu, ale zasiahnu alebo zavolajú pomoc.
7. Neponižujú nikoho, uznávajú druhých a správajú sa k nim s úctou.
8. Na školskom dvore ako aj v celej škole je zakázané fajčiť a používať alkoholické nápoje, drogy. Jednotlivci upozornia učiteľa na žiakov, ktorí by tento zákaz chceli porušiť.
9. **Je prísne zakázané šikanovať spolužiakov, vydierať , kradnúť a ubližovať si navzájom. Cez prestávky je zakázané vybavovať si vzájomné osobné nezhody.**

**Čl.5**

**Odchod žiakov zo školy**

1. Po skončení poslednej vyučovacej hodiny žiaci dajú svoje miesto do poriadku, odstránia nečistoty z lavice, opatrne vyložia stoličku na lavicu.
2. Na pokyn učiteľa žiaci opustia triedu, v šatni sa prezlečú. Svoje veci udržujú v šatni v poriadku. Pod vedením vyučujúceho odchádzajú z budovy domov, alebo na obed do ŠJ v MŠ.
3. Zo školy odchádzajú žiaci ihneď domov, dodržujú dopravné predpisy a disciplínu.
4. Ak zistia nejakú stratu, ohlásia to vyučujúcemu alebo triednemu učiteľovi. Nájdené veci odnesú do zborovne alebo riaditeľne.
5. Zdržiavať sa bez dozoru v budove školy a pred hlavnou bránou do školskej budovy nie je dovolené.
6. Žiaci sa v triede po vyučovaní zdržiavajú len za prítomnosti a súhlasom triedneho učiteľa.
7. Zo ŠKD môže žiak odísť len na písomné vyžiadanie zákonného zástupcu. Žiaka možno z ŠKD vyberať od 15.00 hod.

**Čl.6**

**Starostlivosť o školské zariadenie, školské potreby, o prostredie učební, chodieb a školského dvora.**

1. Žiaci sú povinní udržiavať v poriadku a nepoškodzovať všetky tie veci, ktoré tvoria zariadenie školy, triedy a priľahlý priestor, a Ďalej tie, ktoré mu boli zverené do osobného užívania.
2. Odpadky sa vhadzujú do odpadkových košov. Odpad triedime.
3. Svojvoľné poškodzovanie majetku, učebných pomôcok, učební a podobne, hradia zákonní zástupcovia žiaka, ktorý poškodenie zapríčinil.
4. Žiaci dbajú na dostatočné zabezpečenie svojich vecí – uzamykanie tried.
5. Ak žiak prechádza z jednej školy na druhú, učebnice si ponechá a odovzdá ich na tej škole, kde končí školský rok.
6. Každé poškodenie vybavenia a zariadenia tried, učebných pomôcok a pod. nahlásia týždenníci bezodkladne triednemu učiteľovi.

**Čl.7**

**Starostlivosť o zovňajšok**

1. Žiak chodí do školy veku primerane oblečený, prezúva sa do zdravotne vyhovujúcich prezuviek. Na hodiny výtvarnej výchovy a telesnej výchovy si nosí vhodný pracovný a športový odev.
2. Škola odporúča rodičom, aby u svojich detí pestovali dodržiavanie zásad pravidelnej hygieny.

**Čl.8**

**Správanie žiaka v školských priestoroch v čase mimo vyučovania**

1. Žiak sa môže zdržiavať v školských priestoroch v čase mimo vyučovania len pri jeho účasti na popoludňajších akciách triedy alebo školy.
2. Žiak sa prezúva do hygienicky neškodných prezuviek aj na mimoškolské akcie.
3. Na akcii dodržiava pokyny pedagogického zboru.
4. Žiakom nie je dovolené pohybovať sa v iných priestoroch, ako je priestor určený na popoludňajšiu aktivitu.
5. Na akcii dodržiava pravidlá slušného správania.
6. Po skončení akcie sa zbytočne nezdržiava v školskej budove ani pred školskou budovou.

**Čl. 9**

**Správanie sa žiakov mimo školy**

1. Žiak je povinný slušne sa správať i v čase mimo vyučovania, a to aj počas voľných dní a prázdnin tak, aby neporušoval zásady spolunažívania a mravné normy spoločnosti a robil česť škole aj sebe. Nepoškodzuje verejný a súkromný majetok.
2. Pri pohybe na verejnosti, po chodníkoch sa žiaci nenaháňajú, nepokrikujú a s dospelými komunikujú slušne, nepoužívajú vulgárne výrazy a posunky, všetkým dospelým slušne pozdravia.
3. Na autobusovej zástavke a v jej okolí udržujú čistotu a poriadok, nerušia ostatných čakajúcich krikom, k spolužiakom sa správajú ohľaduplne, nevyvolávajú hádky a bitky.
4. Pri nastupovaní do dopravného prostriedku sa nestrkajú, bez vyzvania uvoľnia miesto starším. Neničia sedadlá a ostatné vybavenie dopravného prostriedku.
5. Žiak nesmie fajčiť, používať alkohol a iné návykové látky a navštevovať veku primerané podujatia a zariadenia.
6. Škola odporúča žiakom nekomunikovať a neprijímať žiadne ponuky od neznámej osoby.

**Čl. 10**

**Stravovanie v školskej jedálni**

1. Žiaci sú povinní zaplatiť obedy vždy do 20. v mesiaci.
2. Správanie žiakov v školskej jedálni usmerňuje vnútorný poriadok školskej jedálne.
3. V prípade nevhodného správania sa žiaka môže byť tento zo školského stravovania vylúčený.
4. Žiak stravujúci sa v školskej jedálni si odloží veci na vešiak, disciplinovane sa presunie k stolu. Nepredbieha sa a disciplinovane čaká na vydanie stravy. Počas obeda dodržiava zásady kultúrneho stravovania. Do školskej jedálne vstupujú len žiaci, ktorí sa tu stravujú. Po naobedovaní sa žiak oblečie a odchádza preč.

**Čl. 11**

**Starostlivosť o ochranu zdravia žiakov, bezpečnosť pri vyučovaní a školských akciách**

1. Žiak je povinný počas vyučovania, prestávok ako i na podujatiach organizovaných školou chrániť si svoje zdravie a zdravie svojich spolužiakov.
2. Žiakom sú **prísne zakázané všetky činnosti, ktoré sú zdraviu škodlivé, a to fajčiť, používať alkohol, drogy a iné návykové látky. Aj prinesenie cigariet, alkoholu, drog, prípadne iných návykových látok sa považuje za hrubé porušenie školského poriadku.**
3. **Žiaci majú prísne zakázané riešiť spory so spolužiakmi použitím fyzickej sily.**
4. **Žiaci majú prísne zakázané ponižovať a psychicky ubližovať svojim spolužiakom (umlčovať, šikanovať z dôvodu inej rasy, náboženstva, zdravotného postihnutia atď.).**
5. Všetci žiaci sú zo zásadami bezpečnosti a ochrany zdravia v škole oboznámení na začiatku roka triednym učiteľom.
6. Pri nevoľnosti, ublížení si alebo úraze žiaka alebo spolužiaka ihneď oznámi túto skutočnosť niektorému z pedagogických zamestnancov.
7. Pri úraze alebo nevoľnosti poskytuje vyučujúci, určený zdravotník žiakovi prvú pomoc. Pri podozrení na vážnejší úraz alebo ochorenie zabezpečí škola žiakovi lekársku pomoc. O úraze alebo ochorení informuje rodičov žiaka. Každý úraz zapíše vyučujúci, ktorý ho zistil, do zošita úrazov. Ak žiak vymešká z vyučovania viac ako 3 dni, spíše sa Záznam o úraze.
8. Za bezpečnosť žiaka zodpovedá na vyučovaní vyučujúci v triede. Pred vyučovaním, cez prestávky, po vyučovaní, na školskej vychádzke, na exkurzii a pri ostatnej výchovno-vzdelávacej činnosti v ŠKD a pri školskom stravovaní zodpovedajú za bezpečnosť žiakov učitelia konajúci dozor.

**Všetci žiaci školy sú povinní rešpektovať učiteľov konajúcich dozor.**

**Čl. 12**

**Práva žiaka**

1. Žiak má právo na rovnoprávny prístup k vzdelávaniu, výchovu a vzdelávanie v bezpečnom a hygienicky vyhovujúcom prostredí.
2. Žiak má právo na jemu zrozumiteľný výklad učiva.
3. Žiak má právo k danému učivu položiť akúkoľvek otázku a dostať na ňu odpoveď.
4. Žiak má právo vyjadriť primeraným spôsobom svoj názor v diskusii na vyučovaní, triednických hodinách.
5. Žiak má právo na omyl.
6. Žiadny žiak nesmie byť vystavený svojvoľnému zasahovaniu do vlastného súkromného života, rodiny, domova alebo korešpondencie ani nezákonným útokom na svoju časť a povesť.
7. Škola uznáva zvláštne potreby postihnutých detí a podľa svojich možností poskytuje potrebnú pomoc /s ohľadom na finančnú možnosť rodičov/ k zabezpečeniu účinného prístupu ku vzdelaniu s cieľom, ktorý vedie k dosiahnutiu čo najväčšieho zapojenia dieťaťa do spoločnosti, vrátane jeho kultúrneho a duchovného rozvoja.
8. Žiak má právo dozvedieť sa pravidelné informácie o všetkých druhoch drog i o ich účinkoch a zákaze ich užívania v školskom prostredí.
9. Žiak má právo vedieť o sankciách vyplývajúcich mu z porušenia zákazu užívať a prechovávať akékoľvek legálne a nelegálne drogy v školskom prostredí.
10. Žiaci so špeciálnymi výchovno-vzdelávacími potrebami majú právo byť hodnotení a klasifikovaní so zohľadnením ich postihnutia. Týka sa to všetkých vyučovacích predmetov, v ktorých sa prejavuje postihnutie žiaka, aj v klasifikácii správania. Žiakovi nemožno znížiť známku zo správania a ani z iného vyučovacieho predmetu, pokiaľ sú rušivé a neadekvátne prejavy jeho správania v škole, prípadne nedostatočné učebné výsledky dôsledkom zdravotného postihnutia.
11. Žiak má právo podľa svojich potrieb využívať pomoc triedneho učiteľa, koordinátora drogovej prevencie.

**Čl. 13**

**Výchovné opatrenia**

Výchovné opatrenia sa udeľujú podľa Vyhlášky č. 320/2008 Z.z. o základnej škole a  Metodického pokynu č. 22/2011  
na hodnotenie žiakov základnej školy.

**1.Pochvaly a iné ocenenia**

Udeľujú sa za mimoriadny prejav aktivity a iniciatívy, za záslužný alebo statočný čin, za dlhodobú úspešnú prácu pre kolektív. Pochvaly sa udeľujú ústne alebo písomne. Škola udeľuje:

* pochvalu od vyučujúceho do Poznámok k práci v Klasifikačnom zázname,
* pochvalu od vyučujúceho do žiackej knižky žiaka,
* pochvalu od triedneho učiteľa pred kolektívom triedy,
* pochvalu od riaditeľa školy pred kolektívom školy,
* diplom, s rodičovským združením knižnú odmenu.

Pochvala triedneho učiteľa, riaditeľa školy musia byť podľa výkonu štátnej správy v prvom stupni /zákona SNR č.596/2003 Z.z. o štátnej správe v školstve a školskej samospráve a o zmene a doplnení niektorých zákonov/ rozhodnutím o udelení pochvaly/ pokarhania a tento úkon podlieha zákonu o správnom konaní č. 71/1967 Zb.

**2. Opatrenia na posilnenie disciplíny**

Ukladajú sa žiakom za závažné alebo opakované previnenia. Spravidla predchádzajú zníženiu známky zo správania. Pred udelením niektorého opatrenia treba previnenie alebo poklesok objektívne prešetriť. Pri posudzovaní previnenia sa podľa potreby na jeho prerokovanie prizve zákonný zástupca žiaka. Za jedno previnenie možno žiakovi udeliť len jedno výchovné opatrenie na posilnenie disciplíny. Podľa závažnosti previnenia sa ukladá niektoré z týchto opatrení:

* individuálne napomenutie učiteľom,
* zápis do Poznámok k práci žiakov do Klasifikačného záznamu,
* zápis do žiackej knižky,
* napomenutie triedneho učiteľa,
* pokarhanie triedneho učiteľa,
* pokarhanie od riaditeľa školy,
* zníženie známky zo správania podľa zásad klasifikačného poriadku.

**Napomenutie triednym učiteľom:**

* za opakované priestupky menšieho charakteru.

**Pokarhanie triednym učiteľom:** navrhuje triedny učiteľ

* za 3 zápisy v klasifikačnom zázname,
* za 1 neospravedlnenú hodinu,
* za opakované bežné priestupky,
* za úmyselné poškodenie školského majetku – v menšom rozsahu,
* za použitie mobilného telefónu počas vyučovania,
* za neslušné správanie voči spolužiakom, vyučujúcim alebo iným zamestnancom školy,
* za narušovanie vyučovacieho procesu,
* za neskoré príchody na vyučovanie,
* za nenosenie žiackej knižky, resp. odmietnutie zápisu do žiackej knižky,
* za zabúdanie prezuviek.

**Pokarhanie riaditeľom školy:**

riaditeľ školy udeľuje pokarhanie po prerokovaní v pedagogickej rade

* za 5 zápisov v klasifikačnom zázname
* za nerešpektovanie predchádzajúceho výchovného opatrenia,
* za 5 a viac neospravedlnených hodín,
* za vedomú krádež,
* za opakované priestupky,
* za prejavy šikanovania,
* za fajčenie v areáli školy,
* za používanie mobilných telefónov a iné IKT- techniky na fotenie či nahrávanie počas vyučovacieho dňa v škole,
* za častejšie narušovanie vyučovacieho procesu,
* za opakované neplnenie si školských povinností.

**Znížená známka zo správania – 2. stupeň (uspokojivé)**

navrhuje triedny učiteľ po prerokovaní s riaditeľom školy a pedagogickou radou

* za 6 a viac neospravedlnených hodín,
* za 6 a viac zápisov podľa závažností priestupkov – polročne,
* za nerešpektovanie predchádzajúceho výchovného opatrenia,
* za úmyselné poškodenie na zdraví,
* za záškoláctvo,
* za opakované krádeže,
* za opakované šikanovanie spolužiakov,
* za nerešpektovanie pokynov triedneho učiteľa a ostatných vyučujúcich,
* za opakované fajčenie v priestoroch školy, v areáli školy i na akciách organizovaných školou,
* za pitie alkoholu v priestoroch školy, v areáli školy i na akciách organizovaných školou,
* za úmyselné poškodenie majetku školy, mesta,
* za úmyselné poškodzovanie dobrého mena školy.

**Znížená známka zo správania – 3. stupeň (menej uspokojivé):**

navrhuje triedny učiteľ po prerokovaní s riaditeľom školy a pedagogickou radou

* za nerešpektovanie predchádzajúceho výchovného opatrenia,
* za 12 neospravedlnených hodín,
* keď jeho správanie je v rozpore s pravidlami školského poriadku,
* za šírenie a užívanie ľahkých drog v škole, v areáli školy i na akciách organizovaných školou.

**Znížená známka zo správania – 4. stupeň (neuspokojivé)**

Navrhuje triedny učiteľ po prerokovaní s riaditeľom školy a pedagogickou radou

* za nerešpektovanie predchádzajúceho výchovného opatrenia,
* za 25 a viac neospravedlnených hodín,
* za sústavné porušovanie pravidiel správania a školského poriadku,
* za závažné previnenia ohrozujúce ostatných spolužiakov i vyučujúcich.

O udelení opatrenia informuje riaditeľ školy preukázateľným spôsobom zákonného zástupcu žiaka, opatrenie sa zaznamenáva do triedneho výkazu.

**Za neospravedlnené hodiny môže byť žiakovi navrhnuté výchovné opatrenie – znížená známka zo správania.**

**Riaditeľ školy má povinnosť oznámiť:**

a/ ÚPSVaR v Trebišove, mestským a obecným úradom podľa miesta trvalého bydliska žiaka ak dieťa neospravedlnene vynechá viac ako 15 vyučovacích hodín v mesiaci (§ 5 ods. 11, 12 Zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov).

b/ ak vymešká viac ako 60 neospravedlnených vyučovacích hodín v príslušnom šk. roku (§ 5 ods. 11 a § 37 ods. 1 Zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov), v tomto prípade sa zákonný zástupca dopúšťa priestupku.

Akýkoľvek priestupok žiaka musí byť prerokovaný s rodičmi, alebo zákonnými zástupcami žiaka.

**Postup učiteľa pri šikanovaní:**

1. Snažiť sa o vytvorenie pozitívnej klímy v triede, v škole.

2. Úzko spolupracovať so žiakmi, zamestnancami školy a s rodičmi a oznamovať aj zárodky šikanovania.

3. Viesť písomné záznamy o konkrétnych prípadoch šikanovania.

4. Oznámiť vedeniu školy narastanie príznakov šikanovania s návrhom zvýšiť dozor pedagogických zamestnancov cez prestávky, pred a po vyučovaní v tých priestoroch školy, kde by k šikanovaniu mohlo dochádzať, prípadne už došlo.

5. 0boznámiť žiakov s možnosťou konzultovať s triednym učiteľom, s vedením školy , s koordinátorom prevencií v škole.

6. Navrhovať vedeniu školy zabezpečiť vzdelávanie (prevenciu) žiakov tej triedy, kde k šikanovaniu došlo, prípadne by mohlo dôjsť.

7. Angažovať do riešenia či prevencie šikanovania aj triedne kolektívy.

**Ak k šikanovaniu došlo, postupovať podľa nasledovnej stratégie:**

- zaistiť ochranu obetiam,

- rozhovor s deťmi, ktoré na šikanovanie upozornili, rozhovor s obeťou, agresorom,

- nájdenie vhodných svedkov, individuálne či konfrontačné rozhovory so svedkami

- nikdy nekonfrontovať obete s agresorom!,

- kontaktovanie rodičov,

- kontaktovanie CPPPaP, CŠPP a pod.

- využitie anonymnej dotazníkovej metódy.

**Pri výskyte skupinového násilia voči obeti sa odporúča nasledovný postup:**

- okamžitá pomoc obeti,

- dohoda RŠ s pedagógmi na postupe vyšetrovania,

- vlastné vyšetrovanie,

- zabránenie možnej krivej výpovedi agresorov, ich izolácia bez možnosti dohodnúť sa na spoločnej výpovedi,

- pokračujúca pomoc a podpora obeti,

- nahlásenie prípadu polícii,

- kontaktovanie rodičov,

- kontaktovanie CPPPaP, CŠPP a pod.

**Postup voči preukázateľnému agresorovi:**

- odporučiť rodičom vyhľadať odbornú pomoc ( psychológ, psychiater, …..),

- výchovné opatrenie – PRŠ až zníženie známky zo správania,

- preložiť žiaka do inej triedy,

- v mimoriadnych prípadoch odporučiť rodičom dobrovoľný diagnostický pobyt, prípadne liečebno-výchovné sanatórium,

- oznámiť problém Úradu práce, sociálnych vecí a rodiny s požiadavkou sociálnej kurately,

- oznámiť udalosť polícii ( podozrenie trestného činu na maloletých).

**4.Opatrenia proti šíreniu legálnych (tabak, alkohol) a nelegálnych drog v školskom prostredí**

**Organizačná smernica k prevencii sociálno-patologických javov**

Organizačnú smernicu vydáva riaditeľka Základnej školy s materskou školou v Hrani z dôvodu predchádzania negatívnych sociálno-patologických javov ako sú šikanovanie, fajčenie, užívanie a distribúcia alkoholu a iných návykových látok.

Cieľom opatrení je prispieť k vytvoreniu a udržaniu „čistej klímy“ v škole, dosiahnutie jednotného postupu v protidrogovej prevencie a pri riešení priestupkov v oblasti sociálno-patologických javov.

Organizačná smernica je v súlade so Školským poriadkom školy, Národným programom boja proti drogám, ako i právom jedinca na zdraviu neškodlivé prostredie.

**I.** V priestoroch školy, na školských akciách (aj mimo areálu školy) sa zakazuje fajčiť žiakom školy. Žiakom sa zakazuje tiež prechovávanie tabakových výrobkov a propagáciu fajčenia akoukoľvek formou. V prípade porušenia zákazu uloží niektoré z týchto výchovných opatrení:

1. Napomenutie triednym učiteľom, oznam rodičom

2. Pohovor u výchovného poradcu, oznam rodičom

3. Riaditeľské pokarhanie, oznam rodičom

4. Znížená známka zo správania na 2.stupeň, predvolanie rodičov

5. Znížená známka zo správania na 3.stupeň, predvolanie rodičov

6. Znížená známka zo správania na 4.stupeň, predvolanie rodičov

**II.** V priestoroch školy, na školských akciách (aj mimo areálu školy) sa zakazuje prechovávať a konzumovať alkoholické nápoje žiakom školy. V prípade porušenia zákazu ukladá niektoré z nasledovných výchovných opatrení:

1. Pri porušení zákazu užívania a donášania alkoholických nápojov do školy je postup nasledovný:

- predvolanie zákonného zástupcu žiaka

- žiak sa povinne podrobí dychovej skúške, za prítomnosti zákonného zástupcu

- o výsledku dychovej skúšky sa vyhotoví písomný záznam

- znížená známka zo správania na tretí stupeň

**III.** V priestoroch školy, na školských akciách (aj mimo areálu školy) sa zakazuje prechovávať, donášať a užívať všetky druhy drog a iných omamných látok žiakom školy bez ohľadu na vek a súhlas rodičov.

V prípade porušenia zákazu budú uložené tieto výchovné opatrenia:

1. pri porušení zákazu:

- pohovor výchovného poradcu, so žiakom

- predvolanie zákonného zástupcu žiaka do školy – odporučenie žiaka do starostlivosti odborných lekárov

- znížená známka zo správania na 3. stupeň; ak sa jedná o závislosť na droge, odporučiť do lekárskej starostlivosti.

V prípade podozrenia na užívanie, prechovávanie a donášanie drog do školského prostredia riaditeľ školy sa kontaktuje s policajným zborom.

**IV.** V priestoroch školy, na školských akciách (aj mimo areálu školy) sa zakazuje propagáciu rasovej, etnickej, náboženskej, národnostnej a inej neznášanlivosti, nosiť oblečenie alebo predmety propagujúce rasizmus, násilie, militarizmus, nacionalizmus, intoleranciu či predmety znevažujúce ľudskú dôstojnosť, národnosť i vierovyznanie, zakazujem žiakom školy bez ohľadu na vek a súhlas rodičov vstupovať na web stránky propagujúce alebo súvisiace s vyššie uvedeným.

V prípade porušenia zákazu sa ukladajú nasledovné niektoré z týchto výchovných opatrení:

1. pri prvom porušení zákazu:

- pohovor výchovného poradcu so žiakom

- oznámenie zákonnému zástupcovi žiaka

- znížená známka zo správania na 2. stupeň

2. pri opakovanom porušení zákazu:

- pohovor výchovného poradcu so žiakom

- predvolanie zákonného zástupcu žiaka

- 3. stupeň zo správania

**V.** Základným preventívnym opatrením školy je, aby si žiaci nadobudli vedomie, že v škole i mimo nej sa šikanovanie netoleruje v žiadnej podobe. V priestoroch školy, pracoviskách odborného výcviku a ich okolí, na školských akciách (aj mimo areálu školy) sa zakazuje akúkoľvek forma šikanovania: osočovanie, diskriminovanie, vyhrážanie sa, fyzické útoky, urážlivé prezývky, nadávky, posmech, ignorácie žiakom školy.

Šikanovaním sa rozumie akékoľvek správanie žiaka alebo žiakov, ktorých zámerom je ublíženie inému žiakovi alebo žiakom, prípadne ich ohrozenie alebo zastrašovanie. V prípade porušenia zákazu bude uložené nasledovné niektoré z týchto výchovných opatrení:

1. pri porušení zákazu:

- predvolanie zákonného zástupcu žiaka

- pohovor u východného poradcu

- odporučenie rodičom agresorov vyhľadať odbornú starostlivosť CPPPaP

- zníženie známky zo správania na 3. stupeň

2. pri opakovanom porušení zákazu:

- zníženie známky zo správania na 4. stupeň

- odporúčanie rodičom umiestniť žiaka na dobrovoľný diagnostický pobyt do miestne príslušného diagnostického centra, prípadne do liečebno-výchovného sanatória,

- oznámenie príslušnému Úradu práce, sociálnych vecí a rodiny – sociálno-právna ochrana detí za účelom využitia nutných výchovných opatrení v prospech maloletého v zmysle zákona č. 195/1998 Z.z. o sociálnej pomoci, v znení neskorších predpisov,

- oznámenie príslušnému útvaru Policajného zboru SR, ak došlo k závažnejšiemu prípadu šikanovania, pri ktorom je podozrenie, že bol spáchaný trestný čin alebo čin inak trestný (u maloletých).

Šikanovanie nesmie byť zamestnancami školy v žiadnej miere akceptované a pedagóg musí šikanovanie medzi žiakmi bez meškania riešiť a každej jeho obeti poskytnúť okamžitú pomoc! Povinnosťou každého zamestnanca školy pri podozrení na šikanovanie žiaka je oznámiť šikanovanie riaditeľovi školy a

spolu s ním postupovať podľa Metodického usmernenia č. 7/2006-R z 28.marca 2006 k prevencii a riešeniu šikanovania žiakov v školách a školských zariadeniach.

**5. Hodnotenie a klasifikácia správania**

Dodržiavanie pravidiel správania a tohto vnútorného poriadku školy počas klasifikačného obdobia je kritériom na hodnotenie a klasifikáciu správania žiakov.

Klasifikácia žiakov sa vykonáva podľa Metodických pokynov č.22/2011 z 1. mája 2011 na hodnotenie žiakov základnej školy. Klasifikujú sa všetky predmety na ročníkoch 1. – 4.

**Opatrenia na zabezpečenie zvýšenia úrovne vzdelávacích výsledkov žiakov**

1. Písomne informovať rodičov žiakov s problémami v správaní, s problémami v prospechu (neprospievajúci a slabo prospievajúci žiaci) a pozvať ich na pohovor do školy.

T: po štvrťročnej, polročnej, trištvrte ročnej pedagogickej rade.

Z: TU

1. Prostredníctvom poznámky v žiackej knižke informovať rodičov aj o krátkodobom poznateľnom zhoršení prospechu lepšieho či priemerného žiaka, či o opakovanom neplnení si žiackych povinností a o príprave na vyučovacie hodiny.

T: úloha trvalá

Z: všetci vyučujúci

1. Na pohovor do školy pozývať rodičov i tých žiakov, ktorí sa nezúčastnili rodičovského združenia a ich deti nemali podpísanú pozvánku na triednickú schôdzku.

T: do týždňa po rodičovskom združení

Z: TU

**Požiadavky na klasifikáciu správania:**

**Stupeň 1 /veľmi dobré/**

Žiak uvedomelo dodržiava ustanovenia vnútorného poriadku školy. Ojedinelo sa dopúšťa menej závažných previnení.

**Stupeň 2 /uspokojivé/**

Žiak sa závažnejšie previní, alebo opakovane menej závažne previní, neprispieva ku korektným vzťahom medzi spolužiakmi. je prístupný výchovnému pôsobeniu a usiluje sa svoje chyby napraviť.

**Stupeň 3 / menej uspokojivé/**

Správanie žiaka v škole i mimo školy je v rozpore s pravidlami správania a ustanoveniami vnútorného poriadku školy. Aj po udelení pokarhania od riaditeľa školy sa dopúšťa ďalších previnení.

**Stupeň 4 / neuspokojivé/**

Žiak sústavne porušuje pravidlá správania a vnútorného poriadku školy. Zámerne narúša korektné vzťahy medzi spolužiakmi a závažnými previneniami ohrozuje ostatných spolužiakov.

**Čl. 14**

**Práva a povinnosti zákonného zástupcu**

**A/ Práva zákonného zástupcu**

1. Vybrať pre svoje dieťa školu alebo školské zariadenie, ktoré poskytuje výchovu a vzdelávanie zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti.
2. Žiadať, aby sa v rámci výchovy a vzdelávania v škole alebo v školskom zariadení poskytovali žiakom informácie a vedomosti vecne a mnohostranne v súlade so súčasným poznaním sveta .
3. Oboznámiť sa s výchovno-vzdelávacím programom školy alebo školského zariadenia a školským poriadkom.
4. Byť informovaný o výchovno-vzdelávacích výsledkoch svojho dieťaťa.
5. Zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia.
6. Byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.
7. Má právo na poskytnutie poradenských služieb vo výchove a vzdelávaní svojho dieťaťa.

**B/ Povinnosti zákonného zástupcu**

1. Je povinný vytvoriť pre dieťa podmienky na prípravu na výchovu a vzdelávanie v škole a na plnenie školských povinností.
2. Dodržiavať podmienky výchovno-vzdelávacieho procesu svojho dieťaťa určené školským poriadkom.
3. Dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby.
4. Prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas, ak mu nezabezpečí inú formu vzdelávania.
5. Informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania a bezodkladne nahlásiť v škole výskyt infekčnej choroby v rodine.
6. Neprítomnosť žiaka nahlásiť do 48 hodín triednemu učiteľovi. Ak neprítomnosť z dôvodu ochorenia trvá dlhšie ako tri po sebe nasledujúce vyučovacie dni, predloží žiak alebo jeho zákonný zástupca potvrdenie od lekára. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie hromadných dopravných prostriedkov, mimoriadne udalosti v rodine alebo účasť žiaka na súťažiach.
7. Vo výnimočných a osobitne odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti.
8. Písomne požiadať o uvoľnenie triedneho učiteľa (i deň), resp. riaditeľa školy (2 a viac dní), ak žiak nemôže prísť do školy pre príčinu, ktorá je vopred známa, písomne ospravedlniť žiaka po každej neprítomnosti ospravedlnenkou na vhodnom formáte papiera, nie do žiackej knižky.
9. Nahradiť každú škodu, spôsobenú žiakom úmyselne alebo z nedbanlivosti.
10. Rodičom a iným osobám nie je dovolené vstupovať počas vyučovania do priestorov školy a školského klubu bez povolenia riaditeľa školy, alebo jeho zástupcu.
11. RZ nezasahuje do výchovno-vzdelávacieho procesu školy, ale pomáha vytvárať podmienky pre jeho priaznivý priebeh a podporuje ho.

**Spolupráca školy a rodiny**

1. Škola sústavne informuje rodičov o správaní prospechu žiaka. Jedným z prostriedkov je žiacka knižka. Do nej sa vpisujú dôležité oznamy.
2. Učiteľ oznamuje rodičom nielen nepriaznivé správy o deťoch, ale aj kladné hodnotenia a pochvaly.

**Čl. 15**

**Školský klub detí**

1. Žiak je do ŠKD prijatý na základe žiadosti zákonného zástupcu a po uhradení stanoveného mesačného príplatku. Výška mesačného príspevku na čiastočnú úhradu nákladov spojených s hmotným zabezpečením v klube detí, je určený na jedného žiaka 3 €. tento príspevok sa uhrádza 1 x za mesiac vychovávateľke ŠKD. Zákonní zástupcovia žiakov navštevujúcich ŠKD uhradia príspevok najneskôr do 15. dňa v kalendárnom mesiaci.
2. Začiatok činnosti v ŠKD : 11.40 – 15.30 hod.
3. Ak má žiak odísť z ŠKD v iný čas ako je uvedený na zápisnom lístku, musia to rodičia oznámiť vychovávateľke písomne, alebo poslať pre žiaka dospelú osobu.
4. Na žiaka v ŠKD sa v plnom rozsahu vzťahuje školský poriadok školy.
5. Pri nedodržaní školského poriadku školy môže byť žiak z ŠKD vylúčený.

**Čl. 16**

**Styk žiaka s vedením školy, triednym a ostatnými učiteľmi**

1. Styk rodičov žiaka s riaditeľom školy a s učiteľmi je možný iba po skončení vyučovania. Vo výnimočných prípadoch cez prestávky alebo na pozvanie učiteľom v určený čas.
2. Do zborovne, telocvične môžu žiaci vstupovať iba v sprievode vyučujúceho.

**Záverečné ustanovenia**

1. Zmeny a doplnky Školského poriadku schvaľuje riaditeľ školy po prerokovaní na pedagogickej rade.
2. Triedni učitelia sú povinní oboznámiť so Školským poriadkom žiakov triedy aj rodičov.
3. Školský poriadok nadobúda účinnosť dňa............................................
4. Ruší sa doterajší Školský poriadok základnej školy z dňa 3.9.2012.

Tento školský poriadok bol prerokovaný pedagogickou radou dňa

......28.8.2013 ..............................................

V Hrani ......28.8.2013.................... Mgr. Adriana Naďová

riaditeľka školy

Prílohy:

**Poriadok pre ŠKD**

11.45 - príchod do ŠKD

11.50 – 12.20 hygiena a obed

12.20 – 13.00 odpočinková činnosť

13.00 – 14.00 rekreačná činnosť, pobyt vonku

14.00 – 15.00 príprava na vyučovanie, hry s hračkami

15.00 – 15.30 záujmová činnosť

**Poriadok pre ŠJ**

1. Do školskej jedálne prichádzajú žiaci zo ŠKD pod dozorom vychovávateľky kľudne, disciplinovane a usporiadane.
2. Žiaci čakajú v rade, nepredbiehajú sa a správajú sa ticho. Rešpektujú dozor konajúcich učiteľov.
3. Pri vydávacom okienku si žiak berie tanier a pomaly vychádza na určené voľno miesto, ihneď si sadne a obeduje. Na stoličke sa nehojdá, nerozpráva, zje celý obed.
4. Po naobedovaní hneď vstane, zasunie stoličku a odnáša použitý tanier a príbor na lavicu ku kuchyni.
5. Zo školskej jedálne odchádza východom a nezdržuje sa v jedálni.
6. Žiaci, ktorí nebudú dodržiavať tento školský poriadok v jedálni alebo včas nezaplatia stravné, budú zo stravovania vylúčení.
7. Pedagogický dozor v ŠJ vykonáva vychovávateľka a učitelia. Dbajú na dodržiavanie tohto poriadku všetkými stravníkmi.

**Poriadok cvičnej kuchyne**

1. Pred odchodom do cvičnej kuchyne čakajú žiaci vyučujúceho na dolnej chodbe s upravenými vlasmi.
2. Do cvičnej kuchyne odchádzajú disciplinovane len pod vedením vyučujúcej.
3. Otváranie a zatváranie cvičnej kuchyne robí zásadne vyučujúci.
4. Žiaci musia dodržiavať postupy pri príprave pokrmov a zásady bezpečnosti a ochrany zdravia pri práci.
5. Žiaci sú povinní šetrne a bezpečne zaobchádzať s elektrickými spotrebičmi a vodou, pričom manipuláciu s elektrickými spotrebičmi zabezpečuje len vyučujúci.
6. Po skončení práce umytý riad a kuchynské náradie žiaci uložia na pôvodné miesto, urobia v kuchyni poriadok.
7. Vyučujúci skontroluje po skončení upratovania kuchyne pracovisko z hygienického hľadiska, skontroluje vypnutie elektrických spotrebičov.

**Poriadok pre cvičebňu**

1. Na hodinu telesnej výchovy čakajú žiaci vo svojej triede.
2. Do cvičebne odchádzajú žiaci vo dvojiciach a disciplinovane pod vedením vyučujúceho.
3. Vstup do cvičebne je zásadne povolený iba v sprievode vyučujúceho v predpísanom úbore.
4. Potrebné telocvičné náradie vydáva zásadne vyučujúci. Bez vedomia vyučujúceho nemajú žiaci prístup do cvičebne, do skrine TV.
5. Pri telovýchovnom procese využívajú žiaci iba tie telovýchovné náčinie, ktoré sú potrebné k danej činnosti, zaobchádzajú s nimi opatrne a prípadné poškodenie oznámia ihneď vyučujúcemu.
6. Žiaci pri telovýchovnom procese majú určené svoje stanovište, ktoré nemôžu bez povolenia vyučujúceho opustiť. Nesmú vyliezať na iné náradie, s ktorými nesúvisí ich činnosť, aby nedošlo k úrazu.
7. Žiaci sú oboznámení s dopomocou a záchranou pri jednotlivých prvkoch a musia ich bezpodmienečne robiť.
8. K osobnej hygiene využívajú žiaci svoj uterák a mydlo.
9. Žiaci odchádzajú z cvičebne opäť vo dvojiciach opäť vo dvojiciach pod vedením príslušného vyučujúceho.
10. Oslobodení žiaci z TV, ktorí majú o tom potvrdenie od príslušného lekára, pediatra, sa na telovýchovnom procese tiež zúčastňujú.